**Druhý list Sielničanom**

Milí bratia a sestry, prežívame ťažké chvíle, keď musíme dodržiavať prísne opatrenia, ktoré majú chrániť zdravie a naše životy – nosiť rúška a dodržiavať odstup od ľudí. Nákaza sa totiž prenáša kvapôčkovou infekciou.

Bolo by nepredstaviteľné, aby v tejto situácii urobil niekto niečo také ako Ježiš v dnešnom evanjeliu: „videl človeka, ktorý bol od narodenia slepý. Napľul na zem, urobil zo sliny blato a blatom mu potrel oči.“ Pokuta 1659 eur ako vyšitá!

Nebyť však hrozby vírusu, sliny sú veľmi intímnym prvkom, ktorý má neraz aj liečivý charakter. Môžeme to sledovať u zvierat, ale niekedy aj pri zranení ľudí v situáciách, kedy nemajú na dezinfekciu poruke nič iné, iba sliny.

Ježiš uzdravuje aj na diaľku, no v evanjeliách vidíme, že oveľa častejšie používa osobný kontakt, dotyk, dokonca slinu. Sv. Lev Veľký píše, že to „čo bolo na našom Vykupiteľovi viditeľné, prešlo do sviatostí“. Oni totiž plne využívajú viditeľnú matériu (chlieb, víno, voda, olej), gesto a ľudský kontakt (vkladanie rúk).

Liturgia je viditeľným dotykom Boha a koná sa z Jeho rozhodnutia. A práve bez tohto viditeľného dotyku musíme teraz vydržať. Už nielen dva týždne, ale možno aj niekoľko mesiacov. No On sa nás dotýka aj inými spôsobmi. Hoci nikdy nechce naše zlo a koronavírus nie je Jeho dielom ale naším, predsa aj túto situáciu môže využiť na to, aby sa nás dotkol, a možno aj poslinil naše oči, aby lepšie videli. Už aj sami pozorujeme ako nás tieto dni začínajú meniť, ako si viac vážime zdravie, medziľudské vzťahy i náš vzťah k Bohu.

Ježiš je jediná Osoba, ktorá nás nemôže nakaziť, ale naopak uzdraviť. A to tým viac, čím bližšie sa k Nemu priblížime. Práve to je cieľom každého pôstneho obdobia, aj takého nevšedného ako tento rok. Prajem vám veľa zdravia (nielen telesného), otvorené oči a žehnám vás v mene Otca i Syna i Ducha Svätého. Amen.

*Marián Gregor, farár*